สหรัฐเตือนภัยก่อการร้ายในอินโดนีเซีย
สหรัฐออกหมายเตือนความปลอดภัยพลเรือนตนเองในสุราบายา เหตุมีชาวมุสลิมร่วมรบไอเอสจำนวนมาก
5 ม.ค. 2558

สหรัฐออกหมายเตือนความปลอดภัยพลเรือนตนเองในสุราบายา เหตุมีชาวมุสลิมร่วมรบไอเอสจำนวนมาก
โฆษกสถานทูตสหรัฐ ประจำประเทศอินโดนีเซีย เปิดเผยเมื่อวันที่ 4 ม.ค. ว่า ทางสถานทูตตัดสินใจประกาศเตือนให้พลเรือนสหรัฐในเมืองสุราบายา เมืองใหญ่เป็นอันดับสองของประเทศระมัดระวังความปลอดภัย รวมถึงเตือนให้โรงแรมและธนาคารสหรัฐเพิ่มมาตรการรักษาความปลอดภัยให้อยู่ในระดับสูงสุด
รายงานระบุว่า การประกาศเตือนนี้ไม่เกี่ยวข้องกับกรณีเครื่องบินอินโดนีเซีย แอร์เอเชีย เที่ยวบินคิวแซด 8501 ตกในทะเลชวา
ทั้งนี้ แม้ทางสถานทูตสหรัฐไม่ได้ให้รายละเอียดเพิ่มเติม แต่มีความเป็นไปได้ว่าอาจเกี่ยวข้องกับกรณีที่ชาวมุสลิมอินโดนีเซียเดินทางเข้าร่วมรบกับกองกำลังรัฐอิสลาม (ไอเอส) ในซีเรียและอิรัก โดยมีการประเมินว่ามีชาวอินโดนีเซียร่วมรบกับไอเอสแล้วราว 514 คน
ด้านโฆษกตำรวจแห่งชาติอินโดนีเซีย กล่าวว่า ขณะนี้ยังไม่มีข้อมูลเรื่องแผนการก่อการร้ายในเมืองสุราบายาพร้อมให้คำมั่นว่าทางการจะเพิ่มมาตรการรักษาความปลอดภัยให้เข้มงวดมากขึ้น